באדן-באדן

באדן-באדן (בגרמנית: Baden-Baden) היא עיירה במדינת באדן-וירטמברג שבגרמניה. העיירה ממוקמת למרגלות הקצה המערבי של היער השחור, על גדות נהר אוס. אוכלוסיית העיר מונה, נכון לשנת 2017, כ-54,718 נפש. ב-2021 העיירה הוכרזה כחלק מאתר מורשת עולמית של אונסק"ו בשם ערי הספא הגדולות של אירופה ביחד עם עוד עשר ערים בגרמניה ובמדינות נוספות. היסטוריה העיר קיימת כ-2,100 שנה. המעיינות החמים של באדן באדן היו ידועים כבר לרומאים, אשר הקימו שם מרחצאות. בימי הביניים היה שם העיר באדן בלבד. בשנת 1931 ניתן לעיירה השם הכפול באופן רשמי (קיצור של באדן בבאדן, כלומר, באדן במדינת באדן). בשתי מלחמות העולם נותרה העיר ללא פגע. לאחר מלחמת העולם השנייה הפכה באדן-באדן למפקדת הכוחות הצרפתים בגרמניה. יהדות באדן-באדן עד לתקופת השואה התקיימה בבאדן-באדן קהילה יהודית קטנה אך משולבת בחיי התרבות והכלכלה של עיר הקיט. הקהילה מנתה בשיאה כ-435 נפשות (בשנת 1925), אך בעקבות התגברות האנטישמיות פחת מספר חבריה ל-260 ערב עליית הנאצים לשלטון בשנת 1933. בשנת 1899 נחנך בעיר בית כנסת מפואר שתוכנן על ידי האדריכל הגרמני-יהודי לודוויג לוי. עם עליית המפלגה הנאצית לשלטון ב-1933, נמנעו תחילה השלטונות המקומייים מפגיעה גסה ביהודים ובבתי העסק שלהם, מחשש לפגיעה במוניטין הבינלאומי של העיר כאתר מרחצאות ונופש עולמי. חשש זה התפוגג בהדרגה; שלטי שתוכנם "הכניסה ליהודים וכלבים אסורה" החלו להופיע במרחב הציבורי, ובפברואר 1937 נאסר על יהודים לבקר במעיינות המרפא ובאתרי הספא של העיר בהוראת מושל מחוז באדן (הגאולייטר) רוברט ואגנר. במהלך אירועי ליל הבדולח בנובמבר 1938, נבזז רכוש יהודי רב ובוצעו מעשי אלימות. כ-80 מגברי הקהילה נעצרו, הושפלו והוצעדו לעבר בית הכנסת, שם אולצו להקשיב להרצאות אנטישמיות. לאחר מכן נשלחו הגברים למחנה הריכוז דכאו, ובית הכנסת של העיר נשרף והוחרב לחלוטין. ב-22 באוקטובר 1940, גורשו 114 היהודים שנותרו בעיר למחנה המעצר גירס (Gurs) שבדרום צרפת (כחלק מגירוש ואגנר-בורקל), ומשם נשלחו בהמשך רובם למחנות ההשמדה במזרח, שם נספו. הקהילה היהודית בעיר נוסדה מחדש בשנת 1956, על ידי כמה עשרות ניצולי שואה, ונחנך בית כנסת קטן ברחוב ורדר (Werderstraße). החל משנות ה-90 של המאה ה-20 חוותה הקהילה צמיחה משמעותית בעקבות הגירה של יהודים ממדינות ברית המועצות לשעבר. כיום הקהילה חברה במועצה העליונה של יהודי באדן (IRG Baden), מפעילה מוסדות דת ותרבות, ומתחזקת את בית הקברות היהודי ההיסטורי שברובע ליכטנטל (Lichtental). אטרקציות בבאדן-באדן מספר אטרקציות: הקזינו של באדן-באדן הקזינו של באדן-באדן הוא הגדול והעתיק ביותר בגרמניה כולה. מסמכים רשמיים מראים כי הפעילות בקזינו החלה לפני מאות שנים. מראה הקזינו שואף להיראות כמו בתי הפאר של צרפת. בין המבקרים בקזינו: מרלן דיטריך, שכינתה אותו "הקזינו היפה ביותר בכל העולם"; פיודור דוסטויבסקי קיבל השראה ממנו וכתב את "המהמר"; המלך אדוארד השביעי מבריטניה, ויקטור הוגו, הקיסר וילהלם הראשון, המלכה ויקטוריה. ארמון קורהאוס (Kurhaus) אל הארמון מובילות שתי שורות עמודים קורינתים מעוטרים בדמויות של גריפונים שביניהם עצי ערמונים. המקום שימש בעבר כאולם נשפים מכובד. בתוך הארמון יש כמה וכמה אולמות מפוארים שמשמשים לנשפים, כינוסים, קונצרטים ובארמון גם מסעדה גדולה. באגף השמאלי ממוקמת מרפסת המשקיפה אל גני הספא. היכל השתייה Trinkhalle בנוי בסגנון מקדש יווני. נמצא ליד הקורהאוס ובו מעיין שמייחסים למימיו תכונות רפואיות. המרחצאות באדן-באדן ידועה גם כ"עיר המרחצאות". המעיינות החמים של באדן באדן היו ידועים בעבר גם לרומאים. הקיסר קרקלה הקים שם מרחצאות, ששרידיהם התגלו במאה התשע-עשרה. השרידים מוצגים בעיר. המעיינות הגדולים נקראים על שם פרידריך Friedrichsbad. הבניין הגדול בו הם נמצאים נבנה במאה ה-19. שדרת ליכטנטאלר Lichtentaler Allee השדרה המפורסמת בבאדן באדן, בנויה לאורך נהר האוס (אוסבאך) עם גשרים מסוגננים עליו. אורכה 2.3 ק"מ ובה 300 מיני עצים, פרחים וגן ורדים. מוזיאון פברז'ה ערך מורחב – מוזיאון פברז'ה (באדן-באדן) מוזיאון המוקדש לעבודתו של התכשיטן הרוסי ממוצא גרמני פטר קארל פברז'ה. המוזיאון מכיל יותר מ-1,500 פריטים של עבודתו, בהן מספר ביצי פברז'ה. תחבורה כבישים הכביש הראשי הוא האוטובאן A5 בין בזל לפרנקפורט דרך פרייבורג, קרלסרוהה ומנהיים, הנמצא במרחק 10 ק"מ ממרכז העיירה. ישנן שתי תחנות המספקות שירותי אוטובוס בין-עירוניים: אחת ליד תחנת הרכבת המרכזית ואחת בנמל התעופה. רכבות בבאדן-באדן ישנן שלוש תחנות רכבת, כאשר תחנת באדן-באדן היא החשובה שבהן. תעופה נמל התעופה קרלסרוהה/באדן-באדן משרת את באדן-באדן ואת העיר קרלסרוהה. שחמט באדן-באדן ידועה בתחרויות השחמט שהתקיימו בה. החל מתחרות 1870. ערים תאומות איטליה קאנטו, לומברדיה, איטליה גלריה קישורים חיצוניים אתר האינטרנט הרשמי של באדן-באדן (בגרמנית) באדן-באדן, ברשת החברתית פייסבוק באדן-באדן, ברשת החברתית X (טוויטר) באדן-באדן, ברשת החברתית אינסטגרם בדן-בדן (גרמניה), דף שער בספרייה הלאומית באדן-באדן, באתר אנציקלופדיה בריטניקה (באנגלית) "באדן-באדן", באתר JewishGen (באנגלית) (נדרש רישום) הערות שוליים